Иван Вазов
Епопеята

chitanka.info

Пуста![1] Черна! — битки люти!

Криволак! — погроми грозни!

Прищина! — бой, де се срути

царството на вечни козни!

Косово! — нов гроб отворен,

за тиранина съборен,

втора негова провала!

Призрен! — съдбоносна хала.

Ти, Прокупле! Ниш! Ти, Враня!

И ти Пирот страховити,

чули дивите стенанья

на пълчищата разбити.

И вий още толкоз други

кървави полета бойни:

чуки, долове, яруги —

зрители на сили знойни.

На напори урагански,

на усилия титански

на юнаците ни славни,

чудни, кат легенди давни;

спомени свети и чисти

вечно в паметта остали,

нови имена заристи

във народните скрижали,

имена, кат младост пресни,

и безсмъртни, кат идея

вековечна — дивни песни

от велика епопея!

Декември 1915 г.

[1] За извънредно кървавия и героичен бой при река Пуста привеждаме следните трогателни редове из писмото на един наш офицер: „Далеч! Западно от Лясковец, около бреговете на река Пуста, червено петно е разляно — свещена кръв на българските храбри синове. Там пак е пусто и спокойно и нито една сълза не се смеси с морето кръв! Там бе страшеи бой: сръбското желязо срещаше българските железни гърди, а българското ура заглушаваше трясъка на 20-те сръбски батареи. Там взводове атакуваха и обръщаха в бяг сръбски дружини… Кой ще оплаче героите, които със своите трупове покриха пустите върхове около река Пуста!“ ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.